Hu mistenni li tibda investigazzjoni kriminali dwar il-kuntratt ta' €15,000 li l-Ministru tal-Edukazzjoni Justyne Caruana tat lill-ħabib tagħha Daniel Bogdanovic. Dan meta l-eks player internazzjonali Malti tal-futbol, gideb, meta qal li għamel ix-xogħol li tħallas għalih. Dawn id-dettalji joħorġu minn rapport konkluż tal-Kummissarju għall-Istandards fil-Ħajja Pubblika George Hyzler. Rapport li fih jagħti dettalji dwar kif il-Ministru abbużat mill-poter tagħha meta tat kuntratt lil Bogdanovic. Ir-rapport, li sab li l-Ministru kisret ir-regoli tal-etika, juri ċar kif għalkemm Bogdanovic tħallas b'mod tajjeb biex jirrevedi l-Iskola Nazzjonali tal-Isport, lanqas biss kien hu li kiteb ir-rapport. Mhux talli hekk, talli mbagħad gideb ripetutament meta mistoqsi dwar dan. Ir-rapport tal-Kummissarju jgħid li saret ħidma biex tinħeba l-inkompetenza ta' Bogdanovic u li x-xogħol li tħallas għalih sar minn wieħed mill-konsulenti ta' Justyne Caruana, Paul Debattista u mhux mill-ħabib tagħha Bogdanovic. George Hyzler issa qed jirrakkomanda li l-kumitat tal-istandards tal-parlament mhux biss jiddiskuti r-rapport iżda jirreferih lill-pulizija għaliex potenzjalment jeżisti ksur tal-kodiċi kriminali, li jista' jwassal għal sitt xhur ħabs.